O‘zbekistonning salohiyati Belgiyada namoyish etildi

Belgiya poytaxti yaqinidagi Vemmel shahrida an’anaviy Asia Festival & Fair–2014 xalqaro sayyohlik yarmarkasi bo‘lib o‘tdi. Uni yigirma yildan oshiq vaqtdan buyon Yevropa mamlakatlarining Osiyo davlatlari bilan hamkorligini rivojlantirish sohasida faoliyat yuritayotgan taniqli Belasia assotsiatsiyasi (Belgiya) tashkil etdi, deb yozadi “Jahon” axborot agentligi.

Mazkur yirik xalqaro forum sayyohlik kompaniyalarining takliflari bilan tanishish hamda turli mamlakatlarning sayyohlik salohiyatini rivojlantirish, Osiyo xalqlarining madaniyati, san’ati, an’ana va urf-odatlarini namoyish etish maqsadida har yili o‘tkazib kelinadi.
Bu yil yarmarkada ishtirok etgan ellikdan ortiq firma va kompaniyalar turli sayyohlik yo‘nalishlarini taklif etdilar. Ular orasida O‘zbekiston sayyohligi eng qiziqarlilaridan bo‘ldi, deyiladi xabarda. O‘zbekistonning Belgiyadagi diplomatik missiyasi ko‘magida tashkil etilgan “O‘zbekiston – Buyuk ipak yo‘li gavhari” nomli ekspozitsiya tashrif buyuruvchilarning e’tiborini jalb qildi. Unda xalq amaliy san’ati namunalari, O‘zbekiston sayyohlik kompaniyalarining taqdimot materiallari, shuningdek, o‘lkaning madaniy-tarixiy obidalari va tabiati go‘zalligini aks ettiruvchi fotoko‘rgazma o‘rin oldi.
Yarmarka davomida namoyish qilingan videofilm esa mehmonlarga O‘zbekistonning tarixi va buguni bilan yaqinroq tanishish, respublikaning barcha sohalarda erishgan yutuqlariga yana bir bor nazar solish imkonini berdi.